Þingræður haldnar á Alþingi Íslendinga

Frsm. (Gunnar Thoroddsen) Menntmn. hefur athugað þetta frv. og leggur einróma til, að það verði samþ. eins og það kom frá hv. Ed.



Herra forseti. Ég þarf ekki mörg orð um málið að segja. Meiri hl. allshn. mælir með því, að frv. verði samþ. eins og það liggur fyrir. Ég sé, að hv. minni hl., sem er andvígur frv., færir það til, að sakir hins slæma atvinnuástands í landinu sé ekki rétt að slá því á frest, að þingið komi saman á ný. Ég vil benda á, að þótt atvinnuástandið sé svo alvarlegt, þá hefur ríkisstj. það í hendi sinni, ef frv. verður samþykkt, hvenær hún kveður Alþ. saman. Og ég er sannfærður um, að verði atvinnuástandið í landinu svo alvarlegt, að ríkisstj. treystist ekki til þess upp á sitt eindæmi að ráða þar bót á, þá muni hún kveðja þingið saman. Ég ætla því, að engin ástæða sé til að gera breyt. á frv.



Herra forseti. Ég hef í nál. 699 rætt sérstaklega um þetta mál. Meiri hl. allshn. leggur til, að frv. verði samþ. óbreytt, en minni hl. leggur til, að það verði fellt. Ástæðan fyrir því er sú, að ástandið í atvinnumálum þjóðarinnar er svo alvarlegt, að það er nú eins og fyrir 12–14 árum eða á atvinnuleysisárunum fyrir stríð. Nú er talið, að um 1500 manns séu atvinnulausir hér í Reykjavík. Og ég er þeirrar skoðunar, að ef Alþingi verður slitið nú næstu daga, eins og ráðgert hefur verið, þá sé ástæða til að ætla, að það þurfi að kalla þingið saman til fundar í næsta mánuði á samkomudegi þess, því að það er óhjákvæmilegt að gera ráðstafanir vegna þess, sem fyrirsjáanlega hlýtur að koma fyrir. Sósfl. hefur borið fram till. um að gera ráðstafanir varðandi atvinnuleysið, og hafa þær ekki fengið góðar undirtektir. Því er haldið fram, að þær skýrslur, sem fyrir liggja, gefi ekki rétta mynd af ástandinu eins og það er, og séu þess vegna mjög villandi. Hæstv. forsrh. hefur sérstaklega tekið fram, að hann teldi það vafasama fyrirgreiðslu að gera meira úr því atvinnuleysi, sem nú er, heldur en það er í raun og veru. - Ég tel sérstaka nauðsyn, að þetta mál verði afgreitt áður en þing fer heim. Þess vegna vil ég mjög eindregið skora á hv. deild að hlaupa ekki frá vandamálunum eins og þau nú eru, heldur gera ráðstafanir til að fyrirbyggja atvinnuleysi, áður en þetta þing lýkur störfum, eða að öðrum kosti að fylgja því ráði að láta þingið koma saman aftur 15. febr., á reglulegum samkomudegi Alþingis.



Herra forseti. Ég vil eindregið mælast til þess, að sú nefnd, sem hafði þetta frv. til meðferðar við fyrri umræður þess, taki það til athugunar á ný. Við munum eftir því, að það voru nokkrar deilur hér í hv. deild út af afgreiðslu þess, og því held ég væri réttast að fá það fram, hvort nefndin vildi ekki freista þess að koma málinu í réttlátara horf. Það er sannarlega ekki vansalaust fyrir Alþ. að afgreiða þetta mál eins og nú er komið um það. Ég vildi því mælast til þess, að nefndin kæmi saman á ný og tæki málið til athugunar, og þyrfti það ekki að verða til að tefja málið.



Þetta mál hefur nú tekið nokkrum breyt. í hv. Ed. Að vísu mun allshn. Nd. þekkja til sumra breytinganna, en þó treysti ég mér ekki til þess að fullyrða neitt um 2–3 nöfn, sem hv. Ed. hefur tekið upp í frv., hvernig ástatt er með þau. Get ég því fyrir mitt leyti fallizt á ósk hv. 2. þm. Reykv. um, að nefndin taki frv. aftur til athugunar. Vonandi ætti það ekki að þurfa að tefja málið, þótt það sé gert.



Herra forsetl. Ég vil aðeins leyfa mér að benda á það, að eftir því sem bezt er vitað, er nú mjög liðið á þingtímann, þar sem gert er ráð fyrir, að þinginu verði slitið þá og þegar. Það er því mjög hæpið, ef málinu verður frestað nú, að það fái afgreiðslu á þessu þingi, og ef hæstv. forseti frestar því, vildi ég mælast til þess, að séð yrði fyrir því, að málið geti komið síðar í dag til umr. og afgreiðslu.

Forsetl (SB): Mér hefur borizt ósk um að fresta þessu máli um skeið, og hefur verið tekið undir þá ósk frá hv. allshn. Málinu er því frestað um skeið, en það verður tekið fyrir aftur síðar í dag, og hefur þá nefndin tóm til að taka það til athugunar í millitíðinni.



Herra forseti. Það er augljóst af þskj. 669, að mál þetta hefur tekið allmiklum breytingum í Ed. frá því að það var afgr. héðan frá þessari hv. deild. Í stað þess, að þessi deild gekk þannig frá málinu að fella ákvæðið inn í grein í lögum um menntaskóla, hefur hv. Ed. nú breytt þessu að nýju, og er nú aðeins um bráðabirgðaákvæði að ræða. Ég tel, að þessi breyting sé til bóta og frv. sé nær því nú, sem í upphafi var ætlazt til af flm. þess. Eigi að síður er málið sjálft þannig vaxið, að eðlilegast væri, að þessi deild lögfesti það ekki, og vil ég í því sambandi benda á, að fyrir Sþ. liggur till. til þál. um endurskoðun skólalöggjafarinnar. Um þá till. hefur allshn. Sþ. þegar skilað áliti, og ef hún verður afgr., þá virðist eðlilegast, að frekari ákvörðunum um þetta mál verði frestað.



Herra forseti. Ef þessu máli væri nú frestað, eins og hv. þm. A-Sk. lagði til, þá mundi engin ákvörðun verða samþykkt um það á þessu þingi, hvort þessi deild ætti að halda áfram. En til þess er engin heimild í lögum, að nokkur ástæða sé að halda þessari deild áfram, og ég held, að endurskoðun fræðslulaganna mundi alls ekki verða til þess að beina málinu í þá átt. Þegar þetta mál var til umr. í Ed., skýrði ég deildarmönnum þar frá því, að ég hefði enga sannfæringu fyrir því, að mér bæri að nota þetta lagaákvæði, þó svo að það yrði sett inn. Hins vegar hygg ég, að þetta bráðabirgðaákvæði hafi verið samþykkt í því skyni, ef svo mætti segja, að vinna upp þessar deildir, sem þarna eru nú starfandi, þ.e.a.s., að þeim verði leyft að starfa áfram, þangað til þeir, sem nú eru í þeim, verða komnir upp í efri bekkina. Og í því sambandi lét ég svo ummælt, að ég mundi nota þessa heimild þangað til svo yrði komið. Þessi hv. deild ræður auðvitað, hvað hún gerir í þessu máli, en það er áreiðanlegt, að hv. Ed. lítur allmikið öðrum augum á málið, og ef því verður nú breytt enn á nýjan leik hér, þá er mjög hætt við, að það muni daga uppi.



Herra forseti. Ég verð að biðja hv. deildarmenn afsökunar á því, að ég er kvefaður og því illa til ræðuflutnings fallinn. Svo sem bent hefur verið á hér í þessum umr., hefur Ed. gert þær breytingar á frv., að það miðast nú við, að heimild verði veitt til þess, að miðskóladeild megi starfa við menntaskólana fram til ársins 1954. Ég vil aðeins, að það liggi ljóst fyrir, að ég get vel sætt mig við þessa afgreiðslu málsins, þar sem nú er komið að þingslitum og óvíst, ef farið verður að breyta málinu enn héðan af, að það nái fram að ganga. Ekki sízt get ég fellt mig við þessa afgreiðslu eftir að menntmrh. hefur lýst því yfir, að hann muni nota þessa heimild. Hv. þm. A-Sk. var að tala um það, að réttast væri að vísa þessu máli frá, þar sem fyrir lægi till. til þál. um að láta endurskoða skólalöggjöfina. Það vill nú svo til, að ég á líka nokkurn þátt að því máli, en ég vil vekja athygli á því, að einmitt sú endurskoðun er rök fyrir því, að þetta frv. verði samþykkt, af því að þessi deild hefur verið við menntaskólann á Akureyri, og þó að svo hafi ekki verið formlega nú í vetur, þá hefur hún alltaf verið þar áður fyllilega formlega. Og þó að hún sé það ekki í vetur, þá er niðurstaðan samt sem áður sú, að þessi deild er þar starfandi, og það er í alla staði óeðlilegt að fara að breyta nú til, ef svo skyldi fara, að þessi endurskoðun skólalöggjafarinnar leiddi það í ljós, að hún ætti fyllsta rétt á sér. Ef það kæmi í ljós, er ekki rétt að vera að skera þessa deild af skólanum nú, þar sem hún yrði þá tekin upp aftur. Ég vænti þess, að hv. deildarmenn ljái þessu máli lið sitt í því formi, sem það nú er í. Það varð til samkomulags við ýmsa andstæðinga málsins í Ed. að fallast á það í þessari mynd, og tel ég rétt, að það verði samþykkt í því formi, sem það nú er.



Herra forseti. Út af ummælum menntmrh. og hv. 2. þm. Eyf. vil ég taka það fram, að sú deild, sem starfar nú við menntaskólann á Akureyri, starfar þar ekki samkvæmt lagafyrirmælum, heldur er þar um að ræða námsflokk, sem skólinn veitir forstöðu og er algerlega á hans vegum. Þó að þetta frv. næði ekki fram að ganga, sé ég ekki, að skólinn gæti ekki eftir sem áður haldið slíkum námsflokki áfram, enda vil ég á engan hátt leggja stein í götu þess, að svo geti orðið. Ráðherra tók það fram áðan, að þó að milliþn. athugaði um endurskoðun skólalöggjafarinnar, þá mundi hún ekki komast að þeirri niðurstöðu, að lögfesta bæri slíka deild við menntaskólana. Mér virðist, að þessi ummæli séu sízt meðmæli með þessu frv. Ef það er álit skólamanna nú, að ekki sé rétt að lögfesta slíka deild, sýnist mér, að enn minni ástæða sé að samþykkja þetta frv. nú. Annars er rétt að vera ekki að spá neinu um það, að hvaða niðurstöðu slík nefnd kynni að komast. En ég legg áherzlu á það, að ef horfið verður að skipulagsbreytingu á starfi menntaskólanna, þá er nauðsynlegt að athuga það gaumgæfilega áður ásamt þeim skólamönnum, sem færasta má telja á þessu sviði. Þegar lögin um menntaskólana voru undirbúin, var það gert í fullu samráði við forráðamenn þessara stofnana. Yfirkennari menntaskólans í Rvík átti sæti í nefnd þeirri, sem undirbjó lögin. Ég mun ekki tefja þetta mál með frekari umr., en vildi aðeins vekja athygli á þessu atriði.



Herra forseti. Ég vil aðeins segja nokkur orð til þess að koma í veg fyrir misskilning, sem mér virtist gæta hjá hv. 2. þm. Eyf. Ég mun aðeins nota þessa heimild sem bráðabirgðaráðstöfun, og hún er ekki bundin því að bíða eftir því, hvað þessi endurskoðun skólalöggjafarinnar leiði í ljós, heldur einungis til þess að ljúka þessum deildum. Ég lít á þessa heimild sem takmarkaða heimild til þess að ljúka þessum deildum, sem fyrir eru í skólanum, en ekki til þess að fara að starfrækja þar miðskóladeild framvegis.



Herra forseti. Hæstv. menntmrh. skýrði frá því, að ef þetta frv. yrði samþykkt, þá mundi hann einungis nota þessa heimild til þess að ljúka þeim deildum, sem við skólann eru. Nú er það svo. að lögum samkvæmt er aðeins starfandi ein deild við skólann, því að fyrsti bekkur starfar sem námsflokkur. Ég vil nú skilja þessi ummæli ráðherrans svo, að þetta sé heimild, sem hann muni nota, til þess að báðar þessar deildir geti haldið áfram og lokið námi, og mun gera það, ef hann gerir engar athugasemdir þar við.



Herra forseti. Ég vil aðeins segja örfá orð. - Hv. þm. A-Sk. vék aftur að því, að hann teldi ekki ástæðu til þess að samþykkja þetta frv., jafnvel þó að milliþn. um endurskoðun skólalöggjafarinnar leiddi í ljós, að rétt væri að láta þessa miðskóladeild starfa við menntaskólana. Ég held, að það verði nú erfitt, bæði fyrir þennan hv. þm. og eins menntmrh., að fullyrða nokkuð um það nú, að hvaða niðurstöðu þessi nefnd kynni að komast. En það var annað, sem hann benti á, og það var, að fræðslulöggjöfin hefði verið undirbúin af milliþn., sem ég efast ekki um að hefur verið skipuð ágætum mönnum. En þó að svona hafi verið, þá sér nú Alþingi ástæðu til að láta endurskoða verk þessara manna, og sýnist mér, meðan sú rannsókn hefur ekki farið fram, að öll rök hnigi að því, að þetta frv. verði samþykkt. Jafnframt vil ég vekja athygli á því, að í þeim námsflokki, sem nú starfar við menntaskólann á Akureyri, en í honum munu vera um 30 nemendur, gildir það, að nemendurnir verða að greiða skólagjald, sem aðrir nemendur við skólann þurfa ekki að greiða, og af þeim sökum getur það komið sér mjög illa fyrir þessa nemendur, ef þetta frv. verður fellt og nám þeirra þannig að litlu gert. En mér skildist á hæstv. menntmrh., að ef þetta frv. yrði að lögum, þá mundi hann sjá til þess, að þessi námsflokkur fái sín fullu réttindi, þótt heimildin verði ekki notuð að öðru leyti, og það þurfi því ekki að valda þessum nemendum neinum óþægindum, þótt þeir hafi ekki starfað undir skólalöggjöfinni í vetur. Og einmitt þetta, að þessi námsflokkur starfar í vetur, stafar af því, að svo leit út í fyrravetur, að meiri hl. hv. þm. væri fylgjandi þessari lagaheimild um miðskóladeild við menntaskólann á Akureyri. Þess vegna var lagt út í það að láta þennan námsflokk starfa við skólann í vetur, þar sem frv. í fyrra dagaði uppi á óvenjulegan hátt og allar líkur bentu til, að það yrði að lögum á yfirstandandi þingi. - Á þessu vildi ég vekja athygli.



Herra forseti. Ég vil í sambandi við ræðu hv. þm. N–Þ. og 2. þm. Eyf. lýsa því yfir, að verði þetta frv. samþ., þn mun ég sjá til þess, að þessi námsflokkur við menntaskólann á Akureyri geti fengið sín fullu réttindi og þurfi ekki að bíða tjón af námi sínu í vetur.



Herra forseti. Mér skilst á því, sem hér hefur komið fram, að það vaki fyrir þeim, sem stóðu að þeim breyt. á frv., sem gerðar voru í hv. Ed., að með frv. verði tryggt, að þeir nemendur, sem nú eru í miðskóladeild, eigi að fá að ljúka miðskólanámi í menntaskóla og þar með þeir nemendur, sem eru í þessari aukadeild í menntaskóla Akureyrar. Ber þá ekki að skilja þetta svo, að þetta ákvæði, sem í frv. felst, leyfi ekki að nýir nemendur verði teknir inn í miðskóladeild menntaskólanna? Ég vænti þess, að þessi skilningur minn verði leiðréttur, ef hann skyldi ekki vera réttur.



Herra forseti. Iðnn. flytur brtt. við þetta frv., en þær eru ekki komnar úr prentun enn þá, og teldi ég æskilegt, að dokað yrði við, unz þær eru komnar.

Forseti (SB): Það er að vísu allillt að þurfa að fresta umr. um hvert málið á fætur öðru, en þar sem svona stendur á, verður orðið við þessari ósk og málinu frestað um skeið.



Herra forseti. Iðnn. hefur rætt þetta mál bæði milli 1. og 2. umr. og auk þess við raforkumálastjóra og haldið fund milli 2. og 3. umr. til að ræða þær brtt., sem fyrir liggja. Frv. þetta er komið frá Ed., og er það á þskj. 447, um að veita ríkisstj. heimild til að virkja Fjarðará í Seyðisfirði í allt að 2000 hestafla orkuveri. Í öðru lagi að virkja Hvammsá eða Selá í Vopnafirði til raforkuvinnslu í allt að 500 hestafla orkuveri. Í þriðja lagi að virkja Fossá í Suðurfjörðum og í fjórða lagi að leggja aðalorkuveitu úr Landeyjum til Vestmannaeyja. Nú hafa komið fram nokkrar brtt. Í fyrsta lagi till. á þskj. 543 frá hv. þm. N-Þ. um að bæta við heimild um að virkja Sandá í Þistilfirði í allt að 2900 hestafla orkuveri og leggja frá því aðalorkuveitur til Þórshafnar og Raufarhafnar. Í öðru lagi till. frá hv. þm. A-Sk. og hv. 5. landsk. þm. um að virkja Smyrlabjargaá í Austur-Skaftafellssýslu í allt að 1000 hestafla orkuveri. Í þriðja lagi till. á þskj. 643 frá hv. þm. Snæf. um að leggja háspennulínu frá væntanlegu raforkuveri við Fossá í Fróðárhreppi um Fróðárhrepp og Eyrarsveit, um Helgafellssveit að Hrísum og niður Þórsnes til Stykkishólms. Árið 1947 var búið að samþ. eða taka inn heimild til að virkja Fossá. Í fjórða lagi till. frá hv. þm. V-Húnv. um að virkja Víðidalsá eða Bergsá í Vestur-Húnavatnssýslu til raforkuvinnslu í allt að 1800 hestafla orkuveri og leggja frá því aðalorkuveitu til Hvammstanga. - Hér var um fjóra nýja liði að ræða. N. er sammála um að samþ. þessar till., og leyfi ég mér að afhenda þær forseta og vænti að þessum fjórum liðum verði bætt við, sem iðnn. mælir með til viðbótar. - Í sambandi við þetta er svo brtt. við 2. gr., um að auka þessar fjárhæðir í samræmi við þessa breyt. Legg ég svo þessa skriflegu brtt. til forseta.

Forseti (SB): Hv. þm. hafa heyrt fram komnar brtt. frá hv. iðnn., eru þær skriflegar og of seint fram komnar, og þarf því að veita afbrigði um þær.

Forseti (SB): Mér hefur borizt brtt. frá hv. landbn. við 4. gr. frv., svo hljóðandi: „Orðin „byggingarlóða eða“ í 1. málslið og orðin „byggingar- eða“ í 2. málslið falli niður.“ Brtt. er skrifleg og of seint fram komin, og þarf því tvöfaldra afbrigða við.



Herra forseti. Það er svo með þetta mál, að brtt. frá nefndinni eru ekki komnar enn úr prentun. Ég vona þó, að það komi ekki að sök, og skal ég nú skýra frá, hvað í þessum brtt. felst. Brtt. eru tvær. Önnur er við 6. gr. frv., en nefndinni barst erindi frá stjórn Sambands íslenzkra barnakennara og stjórn Landssambands framhaldsskólakennara, þess efnis, að þessi sambönd óskuðu eftir því, að þeir prestar, sem um getur í 6. gr. frv., skuli fullnægja skilyrðum fræðslulaganna um kennaramenntun. Í grg. frv. kemur skýrt fram tilgangur milliþn., sem undirbjó málið, í sambandi við þetta atriði. Á bls. 24 í upphaflega frv. segir í grg. milliþn., með leyfi hæstv. forseta: „Prestar, sem kennslu ættu að hafa jafnframt, mundu verða að fá nokkurn sérstakan undirbúning í því skyni. Er gert ráð fyrir, að þeir fullnægi þeim skilyrðum, sem lög um menntun kennara setja þar um. Ef þessi ákvæði verða að lögum, leiðir af því, að ekki mundu aðrir sækja um skólaprestaköll en þeir, sem fúsir eru til að taka að sér bæði störfin og hlutgengir eru til þess.“ Meiri hl. menntmn. taldi rétt að verða við þessum óskum frá Sambandi íslenzkra barnakennara og Landssambandi framhaldsskólakennara, enda væri það í fullu samræmi við ætlun milliþn., og flytja 4 nm. till. í þessa átt, og er hún þess efnis, að við 6. gr. bætist: „enda fullnægi þeir ákvæðum laga um menntun kennara.“ Vænti ég, að brtt. fái stuðning.

Eiga þeir þá að ganga á skóla?

Út af þessari athugasemd tek ég fram, að algengast er, að stúdentar í heimspekideild, sem búa sig undir próf í íslenzkum fræðum, búa sig undir prófið í aukatímum án þess að ganga í skóla. Þetta hefur tíðkazt nú um margra ára skeið. Þá er brtt., sem nefndin flytur óskipt. Við 2. umr. var samþ. brtt. frá hv. þm. Snæf., en felld brtt. frá hv. þm. Mýr., þannig að tvær sóknir á Mýrum féllu úr frv., þ. e. Staðarhrauns- og Akrasóknir. Flytur n. till. um, að Staðarhraunssókn renni til Miklaholts, en Akrasókn til Borgarprestakalls. Nú liggur fyrir breytingartillaga frá hv. þm. Mýr. um að endurreisa Staðarhraun sem prestakall, og kemur hún fyrr til atkv. en brtt. n., og verði hún samþ., þá kemur brtt. n. ekki til atkv. Hins vegar, ef till. hv. þm. um að endurreisa Staðarhraun verður felld, þá vænti ég, að till. n. verði samþ. Nefndin hefur rætt þær brtt., sem liggja fyrir eða teknar voru aftur til 3. umr. Það er till. frá hv. 1. þm. Árn. um að endurreisa Skarð og till. hv. þm. Mýr. um að endurreisa Staðarhraun. Í nefndinni var ekki samkomulag um þessar till., og sama er að segja um till. hv. þm. V-Ísf. um, að Súgandafjörður verði ekki kennsluprestakall, og till. hv. þm. A-Húnv. og hv. þm. V-Húnv. um, að í stað nafnsins „Steinnes“ komi: Þingeyraklaustur. - Það tókst ekki að ná samkomulagi í n. um þessar till., og hafa nm. um þær óbundnar hendur. Tel ég svo ekki ástæðu til að hafa fleiri orð um þetta.



Herra forseti. Ég hef litlu að bæta við það, sem hv. frsm. menntmn. sagði um till. þá, sem ég hef lagt hér fram og er um það, eins og hann gat um, að prestssetur verði að Staðarhrauni. Hv. frsm. er búinn að lýsa því, hvernig fór um þessar sóknir við síðustu umr., og ég verð að segja það, að ég er óánægður með till. menntmn. Ég vænti fastlega, að till. mín verði samþ., því að það er eina lausnin á þessu máli að sinni.



Herra forseti. Ég vil leyfa mér að vænta þess, að hv. d. geti fallizt á þær brtt., sem ég hef flutt hér, um að Stóra-Núpsprestakall verði tekið upp með prestssetri að Skarði. Það er á móti vilja fólksins í þessum sóknum, sem eiga hér hlut að máli, að þetta verði afgreitt á þann veg, sem lagt er til í frv. Þetta er fjölmennt prestakall, eða um 600 manns. Og ég veit, að það er eindregin ósk þessa fólks, að prestakallið haldist eins og það var.



Herra forseti. Ég tók aftur til 3. umr. till. mína um að taka Súgandafjörð út úr 6. gr. frv. Og geri ráð fyrir því, að presturinn þar hafi nægilega miklar skyldur. Þetta er mannmargt prestakall og helzt til mannmargt fyrir einn prest, og hefur hann svo mikið að gera, að það er ekki hægt að bæta ofan á störf hans. Tek ég því till. mína aftur upp.



Herra forseti. Ég leyfi mér að leggja hér fram till. frá hv. þm. A-Húnv. og mér, sem var tekin aftur við 2. umr., en þarf nú að flytja skriflega, því að það hefur orðið röskun á töluliðum, og ber ég því fram skriflega till. í þessu efni. Þessi till. er um, að eitt prestakall í Húnavatnsprófastsdæmi fái að halda sinn gamla nafni, í stað nafnsins „Steinnes“ komi: Þingeyraklaustur. - Ég þarf ekki að færa rök fyrir þessu, því að saga þessa staðar er svo merkileg og vel þekkt. Vil ég svo afhenda forseta þessa skriflegu till.

Forseti (SB): Mér hefur borizt skrifleg brtt. frá hv. þm. A-Húnv. og hv. þm. V-Húnv., sem nú hefur verið lýst. Hún er skrifleg og of seint fram komin og þarf afbrigði.

Forseti (SB): Afbrigði þarf að fá fyrir brtt., sem nú hefur verið útbýtt á þskj. 709, 710 og 711, enn fremur fyrir brtt. á þskj. 685 frá hv. 1. þm. Árn., einnig afbrigði fyrir skriflegri brtt. frá hv. þm. V-Ísf., sem hann þegar hefur lýst, og loks brtt. frá hv. 1. þm. Árn. við brtt. á þskj. 685.



Herra forseti. Þetta frv. er fram komið frá hv. Ed. Efni þess er það að veita dómsmrn. heimild til þess að gera breyt. á skipulagsskrám sjóða, ef óskir koma fram um það frá forráðamönnum sjóða eða stofnana eða till. koma fram um það frá eftirlitsmönnum opinberra sjóða. Fjhn. hefur haft þetta frv. til athugunar, og skilar hún áliti á þskj. 604. Nefndarmenn voru allir á einu máli um það, að rétt væri að fara varlega í þessum efnum og að yfirleitt ætti ekki að gera breyt. á þeim skipulagsskrám, sem stofnunum eða sjóðum hafa verið settar, nema að vel yfirveguðu máli og brýna nauðsyn beri til. Í frv. er gert ráð fyrir, að eftirlitsmenn opinberra sjóða skuli gera á þessu ári skrá yfir alla þá sjóði, er þeir telja eðlilegt að breyta skipulagsskrá fyrir. Fjhn. lítur svo á, að eðlilegast sé, að þessar skrár eða upplýsingar liggi fyrir, áður en Alþ. tekur ákvarðanir um málið, og væri þá hægt að setja l. um breyt. á skipulagsskrám ákveðinna sjóða, ef ástæða þætti til, og sé þetta réttari aðferð en veita svo rúma heimild sem gert er ráð fyrir í frv. Ef þessi skrá um sjóðina verður gerð, ætti hún að geta legið fyrir næsta þingi, og er sýnilegt, að engu er spillt, þótt frestað sé að taka ákvörðun um breyt. á skipulagsskránum til næsta þings. Nefndin gerir það því að till. sinni, að frv. verði afgreitt með þeirri rökstuddu dagskrá, sem prentuð er á þskj. 604. Ég sé ekki ástæðu til að lesa hana hér upp, þar sem ég vænti þess, að hv. þm. hafi þskj. fyrir framan sig.